《松鹤寿彭敬之》
明代·孙伟

灵柯百尺摩苍穹，老骨斗石如青铜。长风划然起烟壑，戟髯怒卷霜瞳瞳。

一双白鹤好毛羽，顺风不羡黄鹄举。千岁归来问城郭，南山只有松阴主。

松阴主人诞长生，持觞爱此青田卿。何时云间骑一只，玉笙吹月上瑶京。

作者简介：江西清江人，字朝望，号鹭沙。弘治十五年进士。官鹤庆知府。工诗，有《鹭沙集》。